Termopüülide lahing

**Termopüülide lahing** (kreeka keeles Μάχη τῶν Θερμοπυλῶν, *Máchē tōn Thermopylōn*) võideldi 480. aastal eKr Termopüülide (*Thermopylae*; 'soojad väravad') maakitsusel Sparta kuninga Leonidas I juhitud Vana-Kreeka linnriikide ühendväe ja Pärsia suurriigi suurkuninga Xerxes I armee vahel. Lahing toimus augustis või septembris osana teisest Pärsia sissetungist Kreekasse ja kestis kolm päeva, kulgedes Artemisiumi merelahinguga samal ajal.

Pärsia suurkuninga Dareios I käsul ette võetud esimene sissetung Kreekasse toimus juba kümmekond aastat varem, kuid ebaõnnestus, sest 490. aastal eKr peetud Maratoni lahingu võitsid ateenlased. 480. aastaks eKr oli Dareiose poeg kuningas Xerxes I kogunud suure sõjaväe ja laevastiku ning asus uuele sõjakäigule eesmärgiga vallutada kogu Kreeka. 481. aastal eKr Kórinthose linnas toimunud Kreeka linnriikide esindajate kongressil otsustati pärslaste vastu luua ühisrinne. Lahingukoha, milleks oli umbkaudu 15 meetrit lai mägede ja mere vahel kulgev Termopüülide kitsastee, valis eelnevalt välja Ateena väejuht Themistokles, kelle strateegia nägi ette pärslaste edasitungi samaaegset peatamist kitsastel läbipääsudel nii maal kui merel (Euboia saare lähedal Artemisiumi väinades), et vältida pärslaste laevastiku tuge maismaal tegutsevatele väeüksustele.

480. aasta keskel eKr võttis hinnanguliselt 7000-meheline kreeklaste vägi maakitsusel kaitsepositsioonid sisse. Pärslaste vägi, mis nüüdisegsete ajaloolaste arvates koosnes umbkaudu 120 000 – 300 000 mehest, antiiksete allikate järgi aga rohkem kui kahest miljonist, saabus augusti lõpus või septembri alguses. Suures vähemuses kreeklased hoidsid pärslasi edukalt tagasi, põhjustades ründajatele märkimisväärseid kaotusi. Lahingu teisel päeval soostus kohalik elanik Ephialtes Trachisest tasu eest pärslastele näitama mägiteed, mis viis kreeklaste lahingurivi taha. Kuulnuna mägiteed pidi lähenevast Pärsia väesalgast ja teades, et positsioone pole enam võimalik kaitsta, saatis Leonidas enamiku kreeklastest tagasi lõunasse, jäädes ise 300 spartalase ja 700 thespialasega nende taganemist katma, võideldes järgnenud lahingus surmani. Herodotose järgi jäid taganemist katma veel 400 teebalast, kuid enamik neist alistus.

Artemisiumi poolsaare lähistel merelahingus pärslaste vastu Kreeka laevastikku juhtinud Themistokles taandus Termopüülide langemisest kuuldes Salamína (Salamise) saareni, et seada seal Peloponnesose poolsaare hoidmiseks sisse uus kaitseliin, enam-vähem ühel joonel Kórinthose maakitsusega, mida blokeeris ülejäänud Kreeka vägi. Sõjakavalusega meelitas Themistokles Pärsia laevastiku taas ründama ja lõi selle Salamise merelahingus puruks. Kartes Kreekas lõksu jääda, tõmbas Xerxes enamiku oma väest tagasi Väike-Aasiasse, jättes väejuhi Mardoniose Kreeka vallutamist lõpetama. Järgmisel aastal toimunud Plataia lahingus said Kreekasse jäänud Pärsia väed kreeklastelt otsustavalt lüüa.

Nii antiikajal kui ka tänapäeval on Termopüülide lahingut kujutatud vapruse sümbolina, sõjanduses ka esmaklassilise näitena maastiku taktikalise kasutamise ja sõdurite hea väljaõppe olulisuse kohta.

## Lahingu mälestamine
### Simonidese epigrammid
Lahingu ja selles langenute mälestuseks kirjutas Keose saarelt pärit poeet Simonides kolm epigrammi, mis raiuti kalmudele asetatud mälestuskividele. Epigrammide teksti kirjutas hiljem üles Herodotos.

;Epigramm kõigile lahingus langenud kreeklastele
Kord võitlesid siin neli tuhat Peloponnesose meest kolme miljoni vastu *(tõlk. Lii Tõnismann)*

μυριάσιν ποτὲ τῇδε τριηκοσίαις ἐμάχοντο ἐκ Πελοποννάσου χιλιάδες τέτορες

; Epigramm spartalastele

Teine värss on pühendatud konkreetsemalt spartalastest Leonidase sõjameestele:
Rändaja, tõtta ja vii Lakedaimoni rahvale teade:
täitsime tõotuse siin, langenud viimseni me. *(tõlk. [[Johannes Semper]])*

 Ὦ ξεῖν', ἀγγέλλειν Λακεδαιμονίοις ὅτι τῇδε
κείμεθα, τοῖς κείνων ῥήμασι πειθόμενοι.

; Epigramm Megistiasele
Kolmanda värsi kirjutas Simonides oma sõbra, Akarnaaniast pärit ennustaja Megistiase mälestuseks. Megistias nägi traditsioonilise käsitluse järgi ette küll kreeklaste kaotust, kuid jäi sellegipoolest – hoolimata Leonidase katsetest teda koju tagasi saata – lõpuni kaitsjate kõrvale, hukkudes koos nendega.





## Vaata ka
* Aristodemos Spartast

## Viited

## Kirjandus
* Buck, Robert J. (1974). *[https://books.google.ee/books?id=5Ada2TbJWM0C A History of Boeotia]*. Alberta Ülikool. ISBN 9780888640512
* Carey, Brian Todd; Allfree, Joshua & Cairns, John (2006). *Warfare in the Ancient World*. Pen and Sword. ISBN 9781848846302
* Carey, Chris (2019). *Thermopylae: Great Battles*. Oxford University Press. ISBN 9780198754107
* Herodotos (u 440 eKr). *[[Historia]]*.
* Cartledge, Paul (2006). *[https://books.google.ee/books?id=hskDCwAAQBAJ Thermopylae: The Battle That Changed the World]*. The Overlook Press. ISBN 9781590208403
* Cartledge, Paul (2013). *[https://books.google.ee/books?id=D_bQCwAAQBAJ After Thermopylae: The Oath of Plataea and the End of the Graeco-Persian Wars]*. Oxford University Press. ISBN 9780199908462
* Hose, Martin; Schenker, David. (2015). *[https://books.google.ee/books?id=DPBQCgAAQBAJ A Companion to Greek Literature]*. John Wiley & Sons. ISBN 9781444339420
* Matyszak, Philip; Tõnismann, Lii [tõlk.] (2010). *Iidses Ateenas viie drahmiga päevas*. Argo. ISBN 9789949438884
* Mikalson, Jon D. (2004). *[https://books.google.ee/books?id=nM9FAwAAQBAJ Herodotus and Religion in the Persian Wars]*. Univ of North Carolina Press. ISBN 9780807862018
* Molyneux, John H. (1992). *[https://books.google.ee/books?id=E0KNpEHSmK4C Simonides: A Historical Study]*. Bolchazy-Carducci Publishers. ISBN 9780865162235
* Neiberg, Michael S. (2002). *[https://books.google.ee/books?id=0aeBAgAAQBAJ Warfare in World History]*. Routledge. ISBN 9781134583423
* Pausanias. *[[Hellase kirjeldus]]*
* Phang, Sara E.; Spence, Iain; Kelly, Douglas; Lodney, Peter (2016). *[https://books.google.ee/books?id=npNUDAAAQBAJ Conflict in Ancient Greece and Rome: The Definitive Political, Social, and Military Encyclopedia [3 volumes: The Definitive Political, Social, and Military Encyclopedia]*. ABC-CLIO. ISBN 9781610690201
* Roisman, Joseph; Yardley, J. C. (2011). *[https://books.google.ee/books?id=krnW1m-kpvo Ancient Greece from Homer to Alexander: The Evidence]*. John Wiley & Sons. ISBN 9781118300954
* Roisman, Joseph. (2017). *[https://books.google.ee/books?id=wMXXDQAAQBAJ The Classical Art of Command: Eight Greek Generals Who Shaped the History of Warfare]*. Oxford University Press. ISBN 9780199985821
* Romm, James [toim.]; Herodotos (2014). *[https://books.google.ee/books?id=JK7xAgAAQBAJ Histories]*. Hackett Publishing. ISBN 9781624661150
* Spence, Iain (2002). *[https://books.google.ee/books?id=IidfC0UMHdYC Historical Dictionary of Ancient Greek Warfare]*. Scarecrow Press. ISBN 9780810866126
* Wilson, Nigel (2013). *[https://books.google.ee/books?id=8pXhAQAAQBAJ Encyclopedia of Ancient Greece]*. Routledge. ISBN 9781136788000

## Välislingid

* Sergei Stadnikov (30. märts 2007). *[https://ekspress.delfi.ee/areen/300-erinevate-tsivilisatsioonide-varasem-kokkuporge?id=69103015 300” – erinevate tsivilisatsioonide varasem kokkupõrge]*. Eesti Ekspress